Jesper Langballe (DF), 2005-04-28:
Socialdemokraterne synes altså at have sat sig for, eller det har partiets nye formand, at de nu vil storme ind på den udlændingepolitiske bane med formanden i spidsen.
Det er fint nok, selv om substansen i den nye haglbyge af offensive udmeldinger indtil nu har begrænset sig til hensigtserklæringer, som ingen kan være uenig i.
Men når man nu i dag genfremsætter et gammelt beslutningsforslag, ville det have fremmet troværdigheden, hvis Socialdemokraterne lige havde løbet sagen igennem for at undersøge, om noget havde ændret sig undervejs, f.eks. at nogle af de tiltag, man efterlyser, for længst er gennemført eller er undervejs, endog måske med Socialdemokraternes stemmer, i stedet for bare at trykke på knappen på kopiapparatet.
Ønsket om at beskytte befolkningen mod smittefare ved et helbredstjek af udlændinge, der kommer hertil, er et gammelt ønske.
Det blev vist første gang fremsat i et beslutningsforslag i december 2000 af Dansk Folkepartis sundhedsordfører, fru Birthe Skaarup, med særlig vægt på at opdage hiv og tuberkulose.
Jeg skal lige sige, at forskellen var, at det dengang var et forslag om en obligatorisk undersøgelse.
Det havde tilsyneladende ingen gang på jorden, men 1 år efter skiftede folketingsflertallet, og så begyndte der at ske noget.
Alle asylansøgere – det har været nævnt et par gange – tilbydes ved ankomsten til asylcenteret et helbredstjek, og så vidt jeg er orienteret, er det 99,5 pct., der tager imod det.
Hvad angår de kvoteflygtninge, som ifølge bemærkningerne til det socialdemokratiske forslag ikke bliver tilbudt undersøgelse, har Socialdemokraterne sammen med os andre i udvalget netop skrevet betænkning til L 79, der indfører en særlig helbredsundersøgelse for kvoteflygtninge, der genbosættes i Danmark.
Her har man ganske rigtigt savnet helbredsundersøgelser, som Sundhedsstyrelsen da også påpeger.
Derfor hilser vi med tilfredshed, at sundhedsministeren til sommer vil udgive en vejledning til praktiserende læger og kommunelæger om undersøgelse af indvandrere og flygtninge, og at han vil tage skridt til at afskaffe den 6 ugers karenstid, så de nyankomne kan benytte sundhedsvæsenet fra den dag, de tilmelder sig folkeregisteret og får et gult sygesikringsbevis.
Kun vil vi gerne spørge ministeren, om der er grund til at vente til gennemførelsen af en ny sundhedslov pr. 1. januar 2007.
Hvorfor ikke ophæve karenstiden med det samme, når den bare forsinker en for personen selv og for befolkningens sundhedstilstand vigtig undersøgelse?
I øvrigt deler vi ministerens opfattelse af en hensigtsmæssig indføring af de fremmede i det danske sundhedsvæsen.
Det at kende dette væsen er for os alle sammen at kende den praktiserende læges adresse.
Gennem ham visiteres vi videre til speciallæger og specialafdelinger.
Var han der ikke, ville ingen af os ane, hvor vi skulle gå hen, for den praktiserende læges visitation hører med til diagnosticeringen, og det er meget lykkeligt, at vi ikke skal bryde vores hoveder med det.
Sådan skal det selvfølgelig også være for familiesammenførte medborgere.
Så bliver de jo netop ikke ført ind i det danske sundhedsvæsen.
Summa summarum, hvis Socialdemokraterne, når de nu vil storme ind på den udlændingepolitiske bane, havde – ja, undskyld, jeg siger det – givet sig tid til at få hovedet med, kunne de med fordel have frasorteret alt om helbredstjek af flygtninge, for dem er der og dem bliver der taget hånd om.
Vi behøver ikke at opfinde hjulet forfra.
Med hensyn til de familiesammenførte skal Socialdemokraterne ikke have utak for at pege på problemet endnu en gang, og her føler vi, at behovet er dækket ind med sundhedsministerens løfter i dag.